Abenduaren 31

Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10- 21/PES-00393), zeinaren bidez honako informazio hau eskatzen baitu:

*“1.- Nafarroako Ospitale Unibertsitarioak etxeko ospitalizaziorako edota gaixo kroniko eta pluripatologikoen unitatean artatzeko profila zuten barne-medikuntzako sendagileak kontratatu zituen 2017an eta 2018an. Kontratazio horiek justifikatuta zeudela uste al du Osasun Departamentuak?*

*2.- Osasun Departamentuak kontratazio horietako eskakizun berberak exijitu al ditu legegintzaldi honetan etxeko ospitalizaziorako edota gaixo kroniko eta pluripatologikoen unitatean jarduera asistentziala egin duten barne-medikuntzako sendagileen kasuan?*

*3.- Hala izan ez bada, eta kontuan hartuta departamentuak gero ez diela halakorik exijitu Nafarroako Ospitale Unibertsitarioaren etxeko ospitalizazioko edota gaixo kroniko eta pluripatologikoen unitateko jarduera asistentziala egiten duten barne-medikuntzako sendagileei, nola justifikatzen ditu 2017an eta 2018an egindako kontratazioetarako exijitu zituen eskakizunak? Izan ere, eskakizun horiek kalte egiten zieten eskakizunak bete ez arren kontratazio-zerrenden bidez –hala zegokielako– kontratazio horietan sartzen ahal ziren barne-medikuntzako sendagileei.*

*4.- García Orcoyen eta Reina Sofía ospitaleetako etxeko ospitalizazioko edota gaixo kronikoen unitateetan jarduera asistentziala egin behar izan duten barne-medikuntzako sendagileen profileko kontrataziorik egin al da 2017az gero? Zenbat egin dira profilarekin eta zenbat profilik gabe? noiz egin dira?*

*5.- Hiru ospitaleetan profilari buruzko irizpide berberak erabili ez badira kontratazioetan, Osasun Departamentuak nola justifikatzen du ekitate falta hori?”*

Hona hemen Nafarroako Gobernuko Osasuneko kontseilariak horretaz ematen dion informazioa:

* Nafarroako Ospitaleguneak 2017an eta 2018an profilarekin eskatutako hiru kontratazio baino ez daude jasorik, etxeko ospitalizaziorako edota gaixo kroniko eta pluripatologikoen unitaterako.

O-NOZeko Zerbitzu Zentralek eskaera horietako bi onartu zituzten eta besteari ezezkoa eman zioten.

Legegintzaldi honetan ez da mota horretako lanpostu profildunik eskatu ospitalean.

Ez dugu uste Nafarroako Ospitale Unibertsitarioak 2017an eta 2018an egindako eskaerak justifikatu behar dituenik. Nafarroako Ospitaleguneak eskaera horien arrazoiak azaldu zituen, Zerbitzu Zentralek eskaerak baloratu zituzten eta haietako bi justifikatutzat jo zituzten, bestea ez.

Lehenengo puntuko proposamenak eta txostenak eskuragarri daude –datu partikularrei dagokien kautelaren pean, noski–, baina Parlamentura ekarri ahal izateko bide egokia informazio-eskaera bat litzateke, dokumentuak baitira.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko abenduaren 31n

Osasuneko kontseilaria: Santos Induráin Orduna